Delhi: सरकारी स्कूलों के टॉपर्स से मिले सीएम केजरीवाल, छात्रों ने साझा की सफलता की कहानी
मुख्यमंत्री व उपमुख्यमंत्री से मुलाकात के बाद मेधावियों ने अपनी सफलता के पीछे की कहानी सुनाई।
नई दिल्ली [रीतिका मिश्रा]। मुख्यमंत्री अरविंद केजरीवाल व उपमुख्यमंत्री मनीष सिसोदिया ने सरकारी स्कूलों के कक्षा 12वीं में बेहतर परिणाम देने वाले 19 मेधावी छात्रों से मुख्यमंत्री निवास पर मुलाकात की। इस दौरान मेधावी छात्र अपने स्कूल के प्रधानाचार्य और अभिभावक के साथ पहुंचे थे। मुख्यमंत्री ने छात्रों से मुलाकात के दौरान कहा कि यह आप सबका दृढ़ निश्चय ही है कि जीवन में आई लाख कठिनाइयों के बावजूद आपनेे हार नहीं मानी और अच्छा परिणाम दिया। उन्होंने कहा कि यह परिणाम अध्ययन के प्रति अडिग प्रयासों और समर्पण का प्रमाण हैं। उन्होंने छात्रों से कहा कि आप सभी को जीवन में आगे बढ़ना होगा और इसके लिए बड़े सपने देखने होंगे।
उन्होंने छात्रों को राष्ट्र के प्रति जिम्मेदारी का अहसास कराते हुए कहा कि सरकारी स्कूलों के छात्रों को मुफ्त शिक्षा देने के लिए करदाताओं का रुपयों का इस्तेमाल किया जा रहा है इसलिए छात्रों की जिम्मेदारी है कि वे बड़े होने पर अपने राष्ट्र के इस कर्ज को वापस करे। उन्होंने कहा कि दिल्ली के स्कूलों का परिणाम देखकर अब हर गरीब परिवार चाहता है कि उसका बच्चा पढ़ाई करे और अपने लिए एक उज्ज्वल भविष्य बनाए।
मेधावियों ने साझा किए विचार
मुख्यमंत्री व उपमुख्यमंत्री से मुलाकात के बाद मेधावियों ने अपनी सफलता के पीछे की कहानी सुनाई। मुंडका स्थित जीबीएसएस स्कूल के छात्र राघव कुमार ने बताया कि उनको कक्षा 12वीं में 93.4 फीसद अंक प्राप्त हुए हैं। उन्होंने बताया कि वह मूलत: बिहार के रहने वाले हैं और दिल्ली में अकेले रहते हैं। उन्होंने बताया कि पढ़ाई के साथ-साथ खाली समय में कारखानों में काम करते थे और अपने आस-पड़ोस के छात्रों को ट्यूशन भी पढ़ाते थे। उन्होंने बताया कि उनके शिक्षकों ने पढ़ाई के दौरान आर्थिक रुप से बहुत मदद भी की है।
वहीं, रोहिणी स्थित राजकीय प्रतिभा विकास विद्यालय की छात्रा चारु यादव ने बताया कि वह कक्षा 11वीं में फेल हो गई थी और उन्होंने अपनी पढ़ाई छोड़ दी थी। लेकिन प्रधानाचार्य व शिक्षकों के निरंतर प्रोत्साहन की वजह वह कक्षा 12वीं के मानविकी संकाय की टॉपर बनकर उभरी हैं। चिल्ला गांव स्थित सरकारी को-एडेड सीनियर सेकेंडरी स्कूल के छात्र सरवर खान ने बताया कि उनके पिता एक ई-रिक्शा चालक हैं। उन्हें बोर्ड परीक्षा में 73.40 फीसद अंक प्राप्त हुए हैं।
सरवर के मुताबिक उत्तर-पूर्वी दिल्ली में हुई हिंसा से उनकी पढ़ाई प्रभावित न हो इसके लिए वह देर तक जाग कर पढ़ाई करते थे। वो अपने प्रधानाचार्य को अपना प्रेरणा स्रोत मानते हैं। वहीं, नंद नगरी स्थित राजकीय प्रतिभा विकास विद्यालय की छात्रा खुशबू ने कला संकाय में 96.6 फीसद अंक प्राप्त किए हैं। खुशबू ने बताया कि जब उत्तर-पूर्वी दिल्ली में हिंसा हुई थी तब उनके माता-पिता उत्तर प्रदेश में लखीमपुर के पास स्थित उनके गांव में थे। खुशबू व उनके छोटे भाई की परीक्षाएं चल रही थीं तो वो दोनों घर पर अकेले रहते थे। उस वक्त उनके पास केवल 1500 रुपये थे। जिससे उन्होंने दो माह तक घर की सारी जिम्मेदारी संभाली। इसके साथ ही वह अपने भाई की परीक्षा की भी तैयारी कराती थी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva